**Темирханова Мадина Бексултановна**

 **«Қарағаш негізгі мектебі»**

**КММ бастауыш сынып мұғалімі**

 В статье рассматривается особая польза познавательной деятельности детей в развитии устной – разговорной речи .

 The article discusses the specific use of cognitive activity of children in the development of oral conversation .

**«Сөйлей білеміз бе ?» Бұл тақырып бүгінгі күн .**

 «Білімді , еңбекқор , бастамшыл , белсенді болуға қазірден бастап дағдыланыңдар »- деп Елбасы биылғы Жолдауында білім мен еңбектің нәтижесі бастамашыл , белсенді жастардың ғана қолынан келетінін атап өтеді .

 Бүгінгі бастауыш сыныпта отырған балалар – елдің ертеңі . Білім мен еңбектің арқасында бәрін жеңуге болатынын жас кездерінен ұға берулері керек .

* Сөйлей білеміз бе ? – деген пайым ғана сұрақ . Дауылдай соғатын құдіретін игеруде де білім мен еңбектің бірлігі қажет – ақ .

 Сөйлеу білуге үйретудің негізі баланың ойлау қабілетін дамытуға көңіл бөлуден басталса керек . Ойлау қабілеті жалықпай оқудан , көрген – білгенін баяндап , дұрыстығына көз жеткізуден , т.б. тұрады .

 Нені оқу керек ? – дегенде ақын – жазушылардың пікірлеріне көз жүгіртсек :

* Жұмбақ – сөз образының кілті .
* Жұмбақ – тапқырлық мектебі .
* Поэзия – ол асыл ойдың биігі .
* Айтыс – сөз барымтасы .
* Халықтың ақыл – ойының қоймасы – мақал – мәтелдер , т.б.

 Жұмбақ шешкізіп , өздеріне жұмбақ құрғызып , өлең оқытып , тіпті өлең шығартуға икемдеп , айтыстырып , түсіндіре отырып , мақал – мәтелдерді жаттатқызып , баланың ойлау қабілетін дамытып , сөйлей , тыңдай білуге үйретеміз . Бір сөзбен айтқанда , шығармашылық тұлғаның бір қырынан қалыптасуына көмектесеміз .

 Бала тілді өзі өмір сүре бастаған ортадан үйренеді . Мектепке келгеннен кейін ғылым негізге сүйене отырып , бала тілін дамытамыз .

 Ертеректе жазылған әдістемелік оқулықты қарап отырсам , тілді игертудің, дұрыс сөйлеудің жеті заңдылығын атап көрсетіпті .

 Біріншіден , тілді ұғынудың фонетикалық , грамматикалық , лексикалық мағыналарын меңгертеді .

 Екіншіден , сезімталдыққа бейімдеуді атап көрсетеді . Осы кезде мектепке келген оқушының « бұрыннан білемін » сөздерін тәртіпке , бір жүйеге келтіреді .

 Үшіншіден , сөйлеу мәнеріне назар аудартуды ескертеді .

 Төртіншіден , ауызша сөйлеу мен жазбаша тілді байланыста дамыту қарастырылады .

 Бесіншіден , тілді игертудің , сөйлей білуге үйретудің көмекші құралдары аталады .

Олар :

* Көрнекілікті пайдалану ;
* Есту құралдарын пайдалану ;
* Оқу құралдары , көркем тексттер , газеттер , журналдар , т.т.
* Басқа пәндерді оқу барысындағы сөйлеу дағдысы пайдаланылады .

 Алтыншыдан , сөйлей білуге үйрету , дағдыландыру үшін оқушының жеке басының ерекшелігі , мұғаліммен , жолдастарымен байланысы айтылады .

 Жетіншіден , тілге үйрету , дұрыс сөйлеуге дағдыландыру жүйелі , сатылы түрде жүргізілуін үйретеді .

 Оқушыны дұрыс , таза , мағыналы , мазмұнды сөйлей білуге үйрету үшін ұштастыра оқыту , қайталау , өз бетімен жұмыс істеуді күшейте түсу көмекке келеді .

 Өз еркінше жүріп , өз білгенінше сөйлеп қалған баланы бірден үйрету оңайға түспейді . Бастауыш сынып мұғалімдері уақытпен санаспай , баланы дұрыс сөйлеп , ойын ашық айта білуге жетелейді .

 Мен де өз іс – тәжірибемнен хабар бергім келеді . Оқушы кезімнен бастап жерлес ақын – жазушылардың шығармалары бойынша өткізілген байқауларға қатысып , жүлделі орынға ие болып жүрдім . Іздену , білгім келу , өзімді таныту , өзгелерді тану сияқты жақсы әдеттер ұстаздық жұмысымда көп көмек беруде .

 Әрқашан шығармашылық тұлғаны қалыптастыруға әрекет жасадым . Іс – тәжірибелерімді қорытындылап отыруды әдетке айналдырдым . Біраз жайларды қағаз бетіне түсіріппін . Ауызша сөйлеуге көп көңіл бөлемін . Диалог құрғызам , өз пікірлерін айтқызам . Дәптерлерін , оқу құралдарын ұстаулары жайлы бір–біріне сын айтады,бірақ ойларын қысқа қайырады . Бірінші сыныпқа келген оқушыға бірден талап қою қиын . «Жақсы дейді » де қояды .

* Неге айта түспейсің ? – деген сұраққа : «-Ренжіп қалады , дос болмай қояды , маған да көп айтады » - , деп жалтарады .

 Ашық сабақтарға, ашық сынып сағаттарына белсене қатысады , күтіп дайындалып жүреді . Сабақ жөнінде пікірлерін сұрағанда берген жауаптары :

* Тәтейлер не деді ? – деп қызықтайды . Сосын жорамал жасай бастайды .
* Анамның отырғаны жақсы болды - , десе біреуі . Екіншісі :
* Үйге барғасын не дейтінін ойлап отырмын - , деп мұңаяды .

 Әрине , тіл дамытудың , сөйлеуге үйретудің сәтті мысалдары дей алмаймын . Дегенмен , қарым – қатынасымыз жақсарып , кейбір жасырып жүрген , мақтана алмай жүрген жайларын айта бастайды .

 «Сөйлей – сөйлей шешен болу» осыдан басталатын шығар ...

 Біз оқушы білімін орындаған сын жұмыстары , тест , әртүрлі жарыстар арқылы бағалап жүрміз . «Ақбота» ға қатысқан , биыл «Русский медвежонок»ке қатысты . Оқушыларымның арасындағы Темір Ернұр ғылыми жоба жасап , мемлекеттік сайыстан ІІІ орынға ие болып , дипломмен марапатталды . Бастауыш сынып нәтижесін де қорытынды жиынтық бағалау арқылы бағалаймыз . Тоқсан сайын ,жыл аяғында әкімшілік тест алынады .Осының бәрі компьютерде , «қағаз атты компьютерде» отырғандай .

 Әрине , еркін жұмыс істеуге , өздігінен еңбектенуге , білгенін жүзеге асыруға бұл шаралар көп көмектеседі , бірақ сөйлеу тілі кейіншектеп жатады . Сынып сағаттарында , ашық сабақтарында жатқа оқуға , мәнерлеп оқуға таласады . Келген қонақтарға сұрақ қоюға , өз ойларын айтуға тартыншақтайды . Мысалы : қиындыққа кездескен кейіпкер жайлы оқысақ , «Оған жаман болды » деумен ойын аяқтайды.

 Оқушылар мектепішілік іс – шараларға белсене араласады «101 жұмбақ , 1001 мақал» жарысы қызықты өтті . Бұл жерде де айта кету керек , оқушылар мақал – мәтелді кім көп біледіге сүйенеді . Айтқан мақалын не жөнінде деп сұрай қалса , сасқалақтап қалады . Талдап берген топ озып шықса , өзара таласқа кетеді . «- Сіз мынадай мақал болады деп айтпап едіңіз ғой. Сіздің үйреткен мақалдарыңызды ғана дайындап келіп едік », - деп айта салады .Ал біреуі: «- Жоқ , мұғалім бізге кітапханадан мақал – мәтелдер кітабын алып оқыңдар деп айтты ғой» , - деп жауап береді .

 Бастауыш сынып мұғалімдерінің бақыты сол шығар , оқушылар ойын ашық жайып салады . Өзіңе сынай қарау жоқ , «мұғалімдікі дұрыс» деп кесіп айтады .

 Оқушының айтайын деген сөзін жетілдіру , мәнерлі , әсерлі ету – мұғалімнің міндеті . Осы кезде ұстазым Қорлан Шәріпқызының айтқандары есіме түсіп отыр :

* 5 – сыныпқа келген оқушыларды кабинетпен таныстырам. Отыратын орныңды , сөйлер сөзіңді, жүретін жеріңді біл деп ескертем. Осы бағытпен жұмыс істедім.Мектеппен қоштасқан оқушыларым «сөздің түбін түсіреді», «тест жұмыстарында да жоғары нәтижеге қол жеткізді » дейтін. Оған өзімнің көзім де талай жеткен . Ол кісі :

 Маған ешкім сөз беріп ,

 Сөйле деп те жатпаған.

 Бірақ өзім тырмысып ,

 Тірлігімді растағам, - дейді .

 Олай болса , «тырмысу» сөзін «іздену» , «іздену» негізі – еңбектену деп ой қорытып отырмын . Дұрыс сөйлей білу + еңбектену + жаттығудың арқасында нәтиже бермек .

 Таласып – тармасып жеңімпаз да атанып жүрміз , сүрініп те қоямыз. Әлі 2 – ші сыныпта ғана оқиды деп өзімді жұбатқаныммен «сөйлеу мәдениетіміз шалағай» деп мойындаймын.Әндетеміз , суретіміз көз тартады, еңбек сабағында жансызға жан бітіргендейміз , спорт десе , көзіміз жанады , есепке жүйрікпіз , сөзге неге шорқақпыз деген ой жиі мазалайды .

 Біздің тіліміздің әуезділігі , әсерлігі жайында қазақ фольклорын зерттеуші В.В. Радлов : «Қазақтар шешен келеді . Сөйлеп тұрғанда кідіру , күрмелу дегенді білмейді . Сөздері ырғақты , ұйқасты , табиғи болып келеді », - деп жазған .

 Ата – бабамыздан мирас болып қалған тілімізді келер ұрпаққа бар қасиетімен , әуезділігімен жеткізу – баршаның міндеті .Сол жауапкершілікті мектепке дейінгі тәрбиеленушілерден бастап , бастауыш сыныпта жетілдіру мақсат болу керек. «Бала тілі - бал» деп ата – аналар да бала тілін түзетіп жатпайды .

 Ертеректе жазылған шығармаларды оқып отырсам :

* Біз сөйлей білеміз бе ? – деген сұрақ жиі қойылады екен . Сол шығармаларда «Тілді еркін меңгеру , оны барынша әсерлі етіп айта білу әр адамның мәдениеттілігін , білім деңгейін , дүниетанымын көрсетсе керек. Сөйлей білу жай шешендік қана емес , ол – мәдениеттілік , ол – дүниетанымдылық», - деп жазады.

 Бұдан шығатын қорытынды : « әр адамды сөзіне қарап таниды».

 Әр оқушының қалай дамып келе жатқанын іс – әрекетінен , сөйлеген сөзінен аңғаруға болады . Сөз мәдениетін толық меңгерту 9 – сыныптың үлесіне тиеді екен . Оған дейін дамыта отырып , ережелерді меңгеру оқушыны сөйлеуге үйретсек ,қиынға соқпайды . Сөйлеудің кіріспе , негізгі , қорытынды бөлімдерін дұрыс құрып , шешендік таныта алады . Сөйлеу мәдениетін игертуде мынаны ескерген жөн :

* Ойды неден бастап , немен аяқтауды білу;
* Негізгі пікірді қай жерде айтуға болатындығын ескеру ;
* Қандай сөзге баса көңіл аударуды нақтылап алу .

 Ойды бейнелі , көркем етіп , тыңдаушыға нақты да дәл сурет күйінде беру үлкен шеберлікті қажет етеді . Алдағы айтқан жайларды бастауыш сынып оқушылары бірден игеріп кете алады деу орынсыз болар . Айта кеткен жөн , кейде оқушылар үлкен кісілердің ойына келе бермейтін жайларды баяндап , таңғалдырады .

* Мал – жанға , ата – анаға қамқор болу керек , - дейді .
* Мал – жанға жанашу керек .
* Оларды аямасаң , жаман болып өсесің .
* Үлкен болғанда көп қиналасың , т.т.

 Оқушыларымның біраз нәрсеге қол жеткізуі , сөйлей білуге үйренуі көп ізденуіміздің нәтижесі дер едім . Әр сынып сағатын мазмұнды өткізуге тырысам . Керекті суреттерді салуды , не айтатындарын ойлауды тапсырам . Кейде нақты тапсырма алмаған оқушылар да пікірталастырып , өз сөздерінің дұрыстығын дәлелдеп жатады . Бастауыш сынып балаларының аузына сөз салудың керегі жоқ . Өздері белсене кірісіп кетеді . Іс – шаралар соңында қорытынды жасап , әр оқушының сөйлей білу дәрежесін бағалаймыз . Соған үйреніп келеміз , алған бағаларына , әзіл – сынға ренжулерін қойды . Әр сөзді ұқыптылықпен өз орнында қолданайық . Бұл тіл мамандарының ғана шешетін жұмысы емес . «Жұмыла көтерген жүк жеңіл болмақ. Дұрыс сөйлей білудің басы амандық білуде жатыр . Ата – аналарыңмен , үлкендермен амандассаң , қаншама асыл сөздерді үйреніп , ел аузында «жақсы бала !» атанасыңдар» деп ескертемін.

 Дұрыс сөйлей білуге үйрету жолында кездесетін қиындықтарды жеңіп , көп еңбектенуді мақсат етіп отырмын . Бұл әрекетіміз оң нәтижесін беруде .

 Тіліміздің неше алуан ағыс – толқындарын меңгерген , нәзік түсінген , көңіл , сезім , рух байлығын ақ қағаздың бетіне шеберлікпен түсірген ата – бабаларымыздың еңбегіндегі ұлттық әуезге бай асыл сөздердің бүгінгі ұрпаққа бар болмысымен жетуіне , көркеюіне ат салысқандар есімдерін білеміз .

 Бұрынғылар : «Тіліміздегі сөздер аспан әлеміндегі жұлдыздар тәрізді » , - деп айтқан екен.

 Мектептің алдында тұрған үлкен міндеттің бірі – ана тілін терең меңгерген , шешен де , шебер , әсерлі де әдемі , мәнерлеп , көркемдеп ойын жеткізе алатын ұрпақ тәрбиелеу .

 Қорытындылай келгенде , оқушыларды ойлантып , жауаптарын тиянақты , жүйелі айта алуға , топ алдында еркін сөйлеуге баулу тез арада жүзеге асатын іс – шара емес . «Оқып сөйлеме , тоқып сөйле» нақылын оқушылардың есіне жиі салып , үзбей әрекет ету оң нәтижесін бермек ...

**Қолданған әдебиеттер :**

1. Егемен Қазақстан газеті .Қазақстан Республикасының Президенті – Елбасы Н.Ә. Назарбаевтің Қазақстан халқына Жолдауы . «Қазақстан жаңа жаһандық нақты ахуалда : өсім , реформалар, даму .» 01 . 12 . 2015 ж. № 230

 2. «Тіл тірегі - ел» Жалын 2005 ж. №3

3. З.Қабдолов «Сөз өнері» 1992 ж.

4. З. Ерназарова « Сөйлеу тілінің ерекшелігі » , 2001 ж.

5. А.Байтұрсынов « Тіл тағлымы» 2001 ж.

6. Б. Сарбалаев « Сөзстан » Ана тілі , 2000 ж.

7. С. Рахметова «Қазақ тілін оқыту методикасы » 1998 ж.